《至韶州忆途中所见山水甚奇漫赋一诗》
清代·方浚师

葡萄绿酿春江潮，烟波浩渺山周遭。峰峦无数列篷底，卧看船与山争高。

长河太华在何许，足所未蹈心空劳。眼前好景莫虚过，不吟毋乃山灵嘲。

千变万化各有致，丹青妙手终难描。鹰起鹘落连复断，虚蹲狮伏雄而豪。

天门詄荡悬日月，石友拱揖陈冠袍。自从入峡至中宿，置身福地真逍遥。

琵琶形势实险要，芙蓉颜色疑镌雕。归猿尚留古洞邃，杀鸡殊觉荒坑遥。

洭斟涟湟界南北，九疑直上偏岧峣。参天竹树碧阴合，沁人心目红尘消。

嵌空玲珑台槛巧，观音岩下滩声骄。龙头猪婆间鳖背，旺水册里还高桥。

曹溪法乳贯白土，孟洲筑坝通黄茅。呼童且觅蒙里李，得仙那乞绥山桃。

天遣吾侪富游迹，十年不调奚牢骚。兹行真足夸同僚，买鱼沽酒停双桡。

微醺倚枕梦鹿蕉，塔铃惊醒来南皋。

作者简介：（1830—1889）清安徽定远人，字子严，号梦簪。咸丰五年举人，官至直隶永定河道。有《退一步斋诗文集》。